b'\n_START_ARTICLE_\nSmugkro\n_START_PARAGRAPH_\nEn smugkro er et lokale, hvor der illegalt serveres alkohol, dvs. stedet har ikke en alkoholbevilling. Smugkroer forbindes i vidt omfang med forbudstidens USA, hvor disse ben\xc3\xa6vntes speakeasies.\n_START_SECTION_\nSmugkroer i Danmark\n_START_PARAGRAPH_\nSmugkroer har v\xc3\xa6ret kendt i Danmark siden der blev indf\xc3\xb8rt restriktioner for alkoholfremstilling og -servering. De f\xc3\xb8rste fors\xc3\xb8g p\xc3\xa5 kongelig regulering af g\xc3\xa6stgiverier og kroer fandt sted under Erik Klipping i 1282. I takt med, at kongerne kr\xc3\xa6vede kongeligt privilegium og skatter fra kroer og v\xc3\xa6rtshuse, opstod smugkroer, hvor ejerne serverede alkohol uden tilladelse fra Kongen. I perioden efter Erik Klippings f\xc3\xb8rste reguleringer havde flere danske konger fors\xc3\xb8gt at regulere erhvervet gennem udstedelse af forordninger og plakater. Ved Kongelig Forordning af 5. marts 1695 blev det beordret, at alle k\xc3\xb8bst\xc3\xa6der, der blev betjent af Det Kongelige Postv\xc3\xa6sen, af den stedlige magistrat skulle beskikkes privilegerede kroer eller v\xc3\xa6rtshuse. Kongen (staten) kontrollerede priserne og opkr\xc3\xa6vede skatter af produktionen af \xc3\xb8l og br\xc3\xa6ndevin. Det var dog langt fra alle kroer og v\xc3\xa6rtshuse, der havde kongeligt privilegium.'